Document ID: 32006R0779

KOMISIJAS REGULA (EK) Nr. 779/2006
(2006. gada 24. maijs),
ar ko groza Regulu (EK) Nr. 488/2005 par Eiropas Aviācijas drošības aģentūras iekasētām maksām un atlīdzību
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 15. jūlija Regulu (EK) Nr. 1592/2002 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (1), un jo īpaši tās 53. panta 1. punktu,
ņemot vērā Komisijas 2005. gada 21. marta Regulu (EK) Nr. 488/2005 par Eiropas Aviācijas drošības aģentūras iekasētām maksām un atlīdzību (2), un jo īpaši tās 6. panta 5. punktu,
pēc konsultēšanās ar Eiropas Aviācijas drošības aģentūras administratīvo padomi,
tā kā:
(1)
Lai nodrošinātu līdzsvaru starp Eiropas Aviācijas drošības aģentūras kopējiem izdevumiem, kas rodas, veicot sertificēšanas darbības, un kopējiem ieņēmumiem no maksām un atlīdzības, šo maksu apjoms ir jāpārskata, pamatojoties uz aģentūras finanšu rezultātiem un prognozēm.
(2)
Ar maksājumu kārtošanu saistītie administratīvie procesi, ko īsteno Eiropas Aviācijas drošības aģentūra un pieteikuma iesniedzēji, nedrīkst kavēt sertificēšanas darbības.
(3)
Tādēļ attiecīgi jāgroza Regula (EK) Nr. 488/2005.
(4)
Šajā regulā paredzētie pasākumi ir saskaņā ar Regulas (EK) Nr. 1592/2002 54. panta 1. punktu izveidotās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 488/2005 groza šādi:
1)
regulas 2. panta g) punktu groza šādi:
“g)
“netiešās izmaksas” ir daļa no Aģentūras vispārējām infrastruktūras, organizācijas un pārvaldības izmaksām, kas saistītas ar sertificēšanas darbībām, tostarp izmaksām, kas rodas, veicot dažu noteikumu izstrādi, izņemot tiešās un īpašās izmaksas;”;
2)
regulas 12. pantu aizstāj ar šādu pantu:
“12. pants
1. Maksu sedz pieteikuma iesniedzējs. Tā apmaksājama euro.
2. Sertifikātus un apstiprinājumus piešķir, uztur un groza, ja pirms tam pilnā apmērā tiek veikta maksa, ja vien Aģentūra un pieteikuma iesniedzējs nav vienojušies savādāk. Nesamaksāšanas gadījumā Aģentūra var atsaukt attiecīgo sertifikātu vai apstiprinājumu, iepriekš oficiāli brīdinot pieteikuma iesniedzēju.
3. Par Aģentūras piemēroto maksu apjomu, kā arī par to apmaksas veidiem pieteikuma iesniedzējam tiek paziņots pieteikuma iesniegšanas laikā.
4. Attiecībā uz visām sertificēšanas darbībām, no kurām izriet maksājumi mainīgā apjomā, Aģentūra pēc pieteikuma iesniedzēja pieprasījuma tam var sniegt tāmi. Šo tāmi Aģentūra groza, ja izrādās, ka darbība ir vienkāršāka vai to var veikt ātrāk, nekā iepriekš paredzēts, vai - tieši pretēji - tā ir sarežģītāka un tās veikšana aizņem vairāk laika, nekā to pamatoti paredzēja Aģentūra.
5. Maksas, kas saistītas ar esošo sertifikātu un apstiprinājumu uzturēšanu tiek maksātas saskaņā ar Aģentūras noteiktu grafiku, kas paziņots šo sertifikātu un apstiprinājumu īpašniekiem. Šis grafiks balstīts uz Aģentūras veiktajām kontrolēm, kuru mērķis ir pārbaudīt, vai šādi sertifikāti un apstiprinājumi vēl ir derīgi.
6. Ja pēc pirmās izvērtēšanas Aģentūra nolemj neatbalstīt pieteikumu, iepriekš iemaksātā maksa tiek atdota pieteikuma iesniedzējam, izņemot summu, kas paredzēta, lai segtu pieteikuma izskatīšanas administratīvās izmaksas. Šī summa atbilst D fiksētajai maksai, kas norādīta pielikumā.
7. Ja Aģentūrai jāpārtrauc sertificēšanas darbība, jo pieteikuma iesniedzēja līdzekļi ir nepietiekami vai pieteikuma iesniedzējs neievēro savus pienākumus, atlikušo maksu pilnā apmērā samaksā brīdī, kad Aģentūra pārtrauc savu darbu.”;
3)
pielikuma i), ii), v), vi), x), xii) un xiii) punktu groza saskaņā ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Gada maksas, kas minētas pielikuma 3. punktā iekļautajā tabulā, un uzraudzības maksas, kas minētas pielikuma 4., 5. un 7. punktā, piemēro no pirmās ikgadējās iemaksas pēc šīs regulas stāšanās spēkā.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 24. maijā

Labels: 7
2
15